Venäjä on käynnistänyt täysimittaisen propagandakampanjan lisätäkseen mahdollisten sotatoimien kannatusta Ukrainassa, raportoi uutistoimisto AFP.

Venäjän valtion tiedotusvälineet toimittivat sunnuntaina uutisraportteja, joiden tarkoituksena oli AFP:n mukaan saattaa Ukrainan johto huonoon valoon. Lisäksi ne levittivät pelkoja lietsovia ja epätäsmällisiä tietoja.

Venäjän valtiollinen Ykköskanava kertoi myös viime hetkillä peruuttavansa Oscar-gaalan livelähetyksen voidakseen keskittyä Ukraina-uutisointiin.

– Propagandamme valtion kanavilla on todella villiä, kommentoi Venäjän entinen talousministeri Andrei Netshajev Twitterissä.

Venäläismies "tunnustaa": Oppositio maksoi tappamisesta

Valtion rahoittama Russia 24 -kanava uutisoi Vladislav-nimisestä venäläismiehestä, joka väitti Ukrainan opposition tarjonneen hänelle maksua sala-ampujana toimimisesta Kiovan protesteissa.

Tekaistuksi epäillyn tunnustuksen tavoitteena oli ilmeisesti vahvistaa aiemmin esitettyjä epäilyjä Kiovan mielenosoitusten kansainvälisistä kytköksistä.

– Mukana on palkkasotureita – – he tulevat eri maista: Yhdysvalloista ja Saksasta, ja heillä on samanlaiset sotilasunivormut, hän sanoi.

Mies sanoi pelkäävänsä paljastustensa takia kostoa. Hänen mukaansa Kiovan protestijohtajat "laittavat ihmisiä kellariin ja tappavat heidät".

Russia 24:n uutisankkuri varoitti, että "palkkasoturit ovat nyt matkalla Krimille. Heidän päämääränsä ovat selkeät: he provosoivat uuden kriisiaallon ja ryöstelevät ihmisiä".

Sama kanava haastatteli Ukrainan rajalla sijaitsevan Belgorodin kuvernööriä Jevgeni Savtshenkoa, jonka mukaan "aseistettujen ihmisten joukot" olivat liikkeellä ja yrittivät lauantaina tukkia tien Krimillä.

Uutistoimisto AFP:n mukaan epätäsmällisillä, mutta uhkaavilla uutisraporteilla haluttiin herättää pelkoa.

Ukrainasta joukkopako Venäjälle – vai Puolaan?

Venäjän Ykköskanava puolestaan raportoi venäläisviranomaisten tietojen perusteella tuhansista Venäjälle turvaan hakeutuvista ukrainalaisista – ja kuvitti uutisjuttunsa autoilla, jotka jonottivat Puolan rajalla.

Ykköskanavan televisioraportin kuvamateriaalissa näkyy selkeästi Ukrainan ja Puolan rajalla sijaitsevan Shehynin raja-aseman nimi. Samaan aikaan uutistenlukija sanoo, että "yhä enemmän ukrainalaisia saapuu Venäjän eteläisille alueille".

Kansanedustaja: Putinin toimenpiteet rohkeita

Venäjän johtavat poliitikot vakuuttelivat sunnuntaina ihmisiä ja korostivat presidentti Vladimir Putinin nauttimaa tukea.

– Kaikki kannattavat yksiselitteisesti venäläisten suojelua Ukrainassa, sanoi Yhtenäinen Venäjä -puolueen kansanedustaja Leonid Slutsky uutistoimisto RIA Novostin mukaan.

Slutskyn mukaan kriisi vahvistaa Venäjän presidentin auktoriteettia. Presidentin toimia Slutsky kuvasi rohkeiksi ja hyvin ajoitetuiksi.

Venäjän televisio näytti lisäksi kuvaa Yhtenäinen Venäjä -puolueen Moskovassa järjestämästä mielenosoituksesta, jolla osoitettiin tukea sotatoimille. Kuvissa ihmiset heiluttelevat Venäjän lippuja.

Lähteet: AFP